kardosdrur/scandi-wiki huggingface dataset:
White Horse

"White Horse" en sang fra Laid Back album Keep Smiling fra 1983. Desuden udkom det som B-side på den amerikanske singleudgivelse af Sunshine Reggae. Denne single blev især populær på de dance-orienterede radiostationer i de amerikanske storbyer.

Inspiration 
Som så mange andre af Laid Backs numre, startede White Horse med at Tim Stahl og John Guldberg sad over for hinanden i deres studie og legede sig frem til et grund-arrangement. I denne periode eksperimenterede de især meget med de nye sequencere og rytmemaskiner der var kommet på markedet. Resultatet var et dansevenligt nummer med en meget minimalistisk tekst der først blev skrevet til sidst. Teksten kom fra Romano Moszkowicz, en af de personer der ofte kom i Laid Backs studio. Han var på det tidspunkt narkoman, og sagde en dag opgivende "If you wanna ride - don't ride the White Horse". White Horse er slang for heroin.

Musikvideo 
Musikvideoen viser en række skumle personer der sniger sig rundt i den københavnske underverden blandt forfaldne huse. Imens står Laid Back og spiller i en stor dyster gård, der ved nærmere eftersyn viser sig at være Københavns Politigård. Videoen slutter med at én af de mystiske personer går ind på et hotel og ender på et værelse hvor der står en hvid pony.

Samplinger 
White Horse er blevet samplet et utal af gange. Både DJ Funk, 2 Live Crew, Monifah, og flere andre har brugt brudstykker af nummeret. Den Gale Pose indgik et samarbejde med Laid Back, hvor "White Horse" blev nyindspillet, og derefter brugt som grundlag for nummeret "Den Dræbende Joke".

Hitlister

Ugentlige hitlister

Års-hitlister

Referencer

Eksterne henvisninger 
 

Singler fra 1983
Sange fra Danmark
Asbjørn Madsen

Asbjørn Madsen (født 12. december 1990 i Vodskov) er en dansk håndboldspiller, der spiller for Mors-Thy Håndbold i Danmark. Han kom til klubben første gang 2015,  anden gang 2017. Han har tidligere optrådt for Viborg HK og HC Midtjylland og HSG Nordhorn-Lingen. Han er dimitteret fra Viborg Katedralskole i 2010.
For Mors-Thy Håndbold er Asbjørn sponsoreret af Thy-Mors HF & VUC

Eksterne henvisninger 
 Spillerprofil hos Mors-Thy Håndbold

Håndboldspillere fra Danmark
Håndboldspillere fra Viborg HK
Håndboldspillere fra HC Midtjylland
Håndboldspillere fra Mors-Thy Håndbold
Studenter fra Viborg Katedralskole
Herluf Rasmussen

Herluf Christian Adrup Rasmussen (født 6. juli 1920 i Valby, død 17. juli 2013) var en dansk modstandsmand og politiker.

Han var oprindeligt speditør, men blev 1943 reservepolitibetjent. Han var aktiv i Danmarks Kommunistiske Parti, undgik at blive taget 1941, og i 1944 gik han ind i modstandsgruppen BOPA, hvor han blev gruppeleder. Han rekrutterede et politikompagni med 120 medlemmer og var i juni 1944 spidsen for sabotagerne mod fabrikkerne Nordwerk og Ambi, som leverede udstyr til værnemagten. Han stod også for likvideringer af stikkere. Herluf Rasmussen var også med i et af Besættelsens blodigste opgør, da hans gruppe den 6. april 1945 på Gammel Køge Landevej skød og dræbte en gruppe HIPO-folk. Et medlem af Herluf Rasmussens egen gruppe omkom i samme ildkamp.

Efter krigen genoptog han sit job som politibetjent, som han havde til 1977, og sit virke i DKP.

Da udbryderpartiet Socialistisk Folkeparti blev dannet 1958, var Herluf Rasmussen med, og han blev folketingsmedlem for partiet 1960-64. Han blev næstformand for SF's folketingsgruppe. Den 2. juni 1964 meldte Herluf Rasmussen sig ud af SF. Han forsatte som løsgænger i Folketinget frem til valget den 22. september 1964. 

Senere gik han over til Socialdemokratiet og siden Centrum-Demokraterne, som han i 1989 kortvarigt blev folketingsmedlem for (suppleant for Mimi Jakobsen).

Senere virkede han som bilforhandler, ejer af erhvervsejendomme i Hvidovre og senest som importør af alpaca-uld, som han solgte i Alpacahuset i København.

Han udgav selvbiografien Kommunist – sabotør – politimand – folketingsmand.

Kilder 

 Lars Henriksen: "Herluf Rasmussen - en nærmest ubeskrivelig mand", Kristeligt-dagblad.dk, 6. juli 2010.
 Bent Blüdnikow: "Modstandsmanden Herluf Rasmussen er død", B.dk, 25. juli 2013.

Medlemmer af BOPA
Tidligere folketingsmedlemmer fra SF
Tidligere løsgængere i Folketinget
Folketingsmedlemmer i 1960'erne
Tidligere folketingsmedlemmer fra CD
Folketingsmedlemmer i 1980'erne
Selvbiografer fra Danmark
Politifolk fra Danmark
Modstandsfolk fra DKP
Personer fra København
Gabriel Lundberg

Gabriel "Iffe" Lundberg (født 4. december 1994) er en dansk/nigeriansk basketballspiller. 

Lundberg spillede som ungdomsspiller i den københavnske klub, Stevnsgade Basketball og skiftede senere til Falcon. Her debuterede han i Basketligaen som attenårig, og han fik i sin første seniorsæson debut på A-landsholdet.

Han har siden seniordebuten spillet i Copenhagen Wolfpack, Horsens IC, de spanske klubber Bàsquet Manresa og Iberostar Tenerife, polske Zastal Zielona Góra og russiske PBC CSKA Moskva.

Han blev i lighed med en række andre udenlandske sportsfolk, der stillede op for russiske klubber, fritstillet i forbindelse med den russiske invasion af Ukraine i foråret 2022, og umiddelbart herefter, 12. marts, skrev han under på en kontrakt for resten af '22 sæsonen med NBA-klubben Phoenix Suns, hvorved han blev første danske spiller i NBA. siden Lars Hansen gjorde det i 1978. Phoenix Suns forlængede ikke kontrakten med Iffe Lundberg, og han var fritstillet da '22 sæsonen sluttede.

Den 21. Juli underskrev Iffe Lunderg en to-årig kontrakt med den Italienske klub Virtus Bologna.

Referencer

Eksterne henvisninger 
Gabriel Lundberg Player Profile, Falcon, International Stats, Game Logs - EUROBASKET  
Scoresway - Gabriel Lundberg Player Profile  

Basketballspillere fra Danmark
Gellerupplanen

Gellerupplanen er en satellitby i Gellerup, som er en del af forstaden Brabrand vest for Aarhus.

Gellerupplanen blev igangsat og finansieret af Brabrand Boligforening og udtænkt af arkitekterne Knud Blach Petersen og Mogens Harbo. De var inspirerede af funktionalismen, modernismen og den franske arkitekt Le Corbusier.

Gellerupplanen er både navnet på den oprindelige plan for og det færdige resultat af det byggeprojekt, som i 1972 var blevet til Gellerupparken, Toveshøj, City Vest, Gellerup Kirke, Gellerup Bibliotek og alt hvad der hører til af øvrige bygninger, såsom Gellerupbadet, Nordgårdshallen, Hejredalskollegiet, forbrændingsanlæg, skoler, børnehaver, kulturhuse, osv. Hele dette område, med alle dets bygninger blev tænkt og konstrueret som ét stort bygningsværk, som en arkitektonisk enhed.

Området kendetegnes fortrinsvis ved at vejnavnene er danske pigenavne (Gudrunsvej, Dortesvej, Bentesvej, osv.).

Den oprindelige plan 
Gellerupplanen var egentlig tænkt til at skulle være mere end dobbelt så stor, som det der nu blev realiseret. Målet var at ca. 6000 lejemål i fire sektorer skulle huse 10.000-15.000 mennesker. Byggeriet gik i gang i 1968, men blev standset i løbet af 1970'erne pga. økonomiske problemer undervejs.

For første sektor, der bestod af Gellerupparken og Toveshøj, standsede nybyggeriet så tidligt som i 1972.

Holmstrup, som var tredje sektor i planen, kom til i 1974-75, men er kun omkring en ottende-del af det der oprindeligt var planlagt. Her skulle have været ca. 3000 boliger fordelt øst og vest og nord for de 402 boliger der blev realiseret.

Det var også meningen, at det der nu er Gellerup Skov, skulle have været bebygget som Gellerup Plan 4.

Byggeriet i Gellerupplanen oplevede allerede tidligt større materialeskade i betonen. Der har været bygget om og renoveret på de oprindelige bygninger, men byggeriet har stadig en unik arkitektonisk værdi.

Helhedsplanen 
Omkring 2007 blev det politisk besluttet at iværksætte en omfattende ombygningsplan for Gellerupparken og Toveshøj (Gellerup Plan 2). Planen kaldes Helhedsplanen og formålet er at omdanne området fra et 'særligt udsat boligområde' til en attraktiv bydel. Planen har et budget på kr 452+ millioner og en langsigtet horisont (20 år) med mange etaper.

Kilder og litteratur 
 Sommer, Anne-Louise: "Den Danske Arkitektur". Gyldendal A/S, 2010, p. 442. 
 "Gellerupplanen, Brabrand Nord", Arkitektur nr. 8 (1974)
 Marie Bønløkke Spejlborg: Forstads Drømme Delfinen #149 Maj-Juni 2009 (Aarhus Universitets Studenterråd), s. 12-14
 Kristoffer Lindhardt Weiss: Gensyn med Gellerup  Bygningskultur Danmark (2008), s. 46-51
 Født af en Social Tanke - historien om Brabrand Boligforening (PDF) Brabrand Boligforening
 Helhedsplan for Gellerup og Toveshøj Aarhus Kommune

Referencer

Eksterne Links 

 Bydelsportal for Gellerupplanen
 Samvirket mellem Gellerupparken og Toveshøj

Brabrand
Byplanlægning i Danmark
Knud Blach Petersen
Peter Erling

Peter Erling Olsen (kendt som Peter Erling, født 7. oktober 1928 i Vejle, død 1990) var en dansk el-organist, som mest er kendt for sit årelange engagement på Langeliniepavillonen i København.

Karriere 
Peter Erling havde sin debut som musiker i trioen The boys Band hvor han spillede violin. Senere gik han over til at spille harmonika og vibrafon. I årene efter 2. verdenskrig fattede han interesse for at spille orgel. Dette var muligvis drevet af den store folkelige interesse for kinoorglet i Palladium-biografen i København. Efter i en periode at have spillet på en Hammond Solovox, en af synthesizerens mange forfædre, købte han et Baldwin elektron-orgel, et enormt instrument drevet af radiorør. Han blev dermed en af de første, der spillede elektron-orgel (som virker på en helt anden måde end det kendte Hammondorgel) i Danmark.

Det vakte naturligvis en vis opsigt, og det gav sig blandt andet til kende i flere pladeindspilninger - både det traditionelle kinoorgel-inspirerede musik, men også mere eksperimentel musik, der til tider indeholdt elementer fra musique concrète såvel som den spirende synthesizer-genre.

I 1970′erne – hvor elektron-orglet nu blev forkortet til el-orgel – tabte han terræn til de mere kommercielt orienterede el-organister. I Danmark var det især Ole Erling (som ikke er i familie med Peter Erling) og internationalt tyskerne Klaus Wunderlich og Franz Lambert som nød stor popularitet. Samtidigt blev det populært at spille el-orgel derhjemme, hvilket Peter Erling dog var kritisk overfor. Han mente ikke at de små populære og forholdsvis billige instrumenter med en-finger-automatik havde noget med rigtig kvalitetsmusik at gøre.

Peter Erling fortsatte sit engagement på Langelinie indtil de sene 1980′ere. Han udgav lejlighedsvis en plade eller et kasettebånd, blandt andet et reklamekassettebånd for Alfred Christensens musikhandel, som blev foræret til potentielle købere af Technics' orgler. Han gav en sjælden gang koncerter udenfor København. Men efter sin død i 1990 blev han dog først og fremmest husket som middagsmusiker på Langliniepavillonen.

Peter Erling kunne opleves i en TV udsendelse i 1986 på kanal 25 i forbindelse med Danmarks deltagelse i VM-slutrunden i Mexico. Udsendelsen kan ses og høres her https://www.youtube.com/watch?v=Wcv61wxXFrc

Diskografi 
 Peter Erling spiller 24 populære TDL203 (september 1959)
 Django (1962)
 Belphégor Indspillet på Corona Films Lowrey Elektronorgel RR654
 Peter Erling spiller på Baldwinorgel: The Pink Umbrella & More ST41352 (1960'erne)
 Julehygge med Peter Erling og de små nissemus PR1265 PR1266 (1965)
 8 variations on Thomas Electra 812 organ No.1 EP15170 (1969)
 On his Thomas Electra No.2 EB31370 (1970)
 Hannah Bjarnhof - Børnesange (1971) På 2.udgaven fra 1971 (opr. 1963) spiller han 2x medley over pladens indhold.
 Checkpoint Langelinie (1980)
 En aften på Langeliniepavillonen (1983 - kassettebånd)
 Peter Erling Playes solo own compositions. Langeliniepavillonen XPM230888 (1988)
 Peter Erling på XPM (1989 - kassettebånd)

Referencer 

Musikere fra Danmark
Christian Rosenkrantz-Charisius

Peter Christian lensbaron Rosenkrantz-Charisius, født Rosenkrantz (født 2. juli 1838 i Hornslet, død 25. februar 1920 i København) var en dansk officer, landmand, kammerherre og hofjægermester.

Han var søn af besidder af Stamhuset Rosenholm, af substitutionen for Baroniet Rosenlund og af Det Moltkeske Fideikommis, hofjægermester, kammerherre Hans Henrik lensbaron Rosenkrantz og 1. hustru Anna Dorothea rigsgrevinde Fædder. Han tiltrådte 1904 besiddelsen af det for Stamhuset Constantinsborg substituerede fideikommis og erholdt 19. maj samme år patent at føre navnet Rosenkrantz-Charisius.

Rosenkrantz blev 1856 student fra Randers Latinskole, 1862 cand.polit. og reserveofficersaspirant, blev 1867 sekondløjtnant ved 8. Bataljon og 1868 forsat til Livgardens Linjebataljon. Han var 1867-80 forpagter af Rosenholm, blev 1874 hofjægermester, var 1879-93 ejer af proprietærgården Balskov i Mørke Sogn, blev 15. november 1888 Ridder af Dannebrog og 1889 kammerherre og 16. marts 1907 Dannebrogsmand. Rosenkrantz var 1886 formand for afløsning af jagtretten i Randers Amt, genbeskikket 1890 og 1893, medlem af bestyrelsen for Aarhus-Ryomgaard Jernbane, formand for bestyrelsen for Foreningen for Danmarks Fjerkræavl og præsident i Det danske Fjerkræavlerselskab.

Han blev gift 21. maj 1869 på Tårnholm med Elisabeth Marie Augusta Oxholm (13. april 1848 på Tårnholm - 14. maj 1922 i København), datter af ejer af Tårnholm, kammerherre Harald Peter Oxholm og Eleonore "Ellen" Sophie O'Kelly, og gik da over til katolicismen.

Kilder 
 Danske Jurister 1736-1936.

Eksterne henvisninger 
 

Christian
Økonomer fra Danmark
Officerer fra Danmark
Proprietærer fra Danmark
Hofjægermestre fra Danmark
Kammerherrer fra Danmark
Riddere af Dannebrog
Lensbaroner fra Danmark
Foreningsformænd fra Danmark
Katolikker fra Danmark
Personer i Kraks Blå Bog (afdøde)
Studenter fra Randers Statsskole
Jens Peter Christensen

Jens Peter Christensen (født 1. november 1956 i Skive) er en dansk højesteretsdommer. Han blev højesteretspræsident 1. november 2022 efter Thomas Rørdam.

Han blev student 1975, cand.phil. 1980, cand.scient.pol. 1982, lic.jur. 1990, cand.jur. 1992 og dr.jur. 1997.

Christensen har været fuldmægtig i Københavns Kommune 1983-84, adjunkt ved Institut for Statskundskab, Aarhus Universitet 1984-85, fuldmægtig i Undervisningsministeriet 1985-88, kandidatstipendiat ved Juridisk Institut, Aarhus Universitet 1988-90, lektor i offentlig ret 1990-98, professor i offentlig ret 1998-2011, konstitueret landsdommer i Vestre Landsret 1999-2000. I 2006 blev han udnævnt til dommer i Højesteret. Han er formand for Domstolsstyrelsen og Valgnævnet.

Christensen var undervisningsassistent i nationaløkonomi ved Aarhus Universitet 1979-82, ved Københavns Universitet 1983-87 og ved Handelshøjskolen i København 1986-92, i erhvervsret 1992-94, i statsret ved Københavns Universitet 1987-97.

Øvrige tillidshverv 
 Fagkonsulent ved Jurist- og Økonomforbundets Forlag fra 1995
 Censor i statskundskab ved Aarhus og Københavns Universiteter fra 1997
 Medlem af forretningsudvalget for Nordisk Administrativt Forbund fra 1999
 Medredaktør af Ugeskrift for Retsvæsens litterære afd. fra 2003
 Medlem af Udvalget vedr. Undersøgelsesorganer 1994-96 (betænkning 1315/1996)
 Medlem af Statens Samfundsvidenskabelige Forskningsråd 1995-98
 Medlem af Folketingets Grundlovskomité 1996-99
 Medlem af Udvalget om forholdet mellem minister og embedsmænd 1997-98 (bet. 1354/1998)
 Udpeget af Finansministeriet til at udarbejde udredningen ”Offentligt Ansatte Chefers Ansvar” udg. 1998
 Medlem af Udvalget vedr. PET og FE fra 1998-2012 (betænkning 1529/2012)
 Medlem af Valgretsnævnet (senere Valgnævnet) fra 1999 til 2012
 Formand for Ekspertgruppen vedr. indsigt i den kommunale administration 2002 (betænkning 1425/2002)
 Formand for Valgretsudvalget 2003 (betænkning 1432/2003)
 Formand for Udvalget om embedsmænds rådgivning og bistand (Spindoktorudvalget) 2003 (betænkning 1443/2004)
 Medlem af Procesbevillingsnævnet 2004-06
 Formand for Udvalget om offentligt ansattes ytringsfrihed og meddeleret 2004 (betænkning 1472/2006)
 Formand for Domstolsstyrelsens bestyrelse fra 2011
 Formand for Valgnævnet fra 2012
 Formand for Udvalget om særlige rådgivere fra 2012
 Formand for § 66-udvalget (lovforberedende udvalg til opfølgning på Farum-Kommissionens anbefalinger) fra 2012

Kilder 

Personer i Kraks Blå Bog
Personer fra Skive
Højesteretspræsidenter fra Danmark
Ansatte ved Aarhus Universitet
Danskere i 1900-tallet
Danskere i 2000-tallet
Studenter fra Skive Gymnasium og HF
Arandas (Jalisco)

Arandas er en kommune i Altos Sur region af staten Jalisco i Mexico. Den ligger omkring to timer øst for Guadalajara. Kommunen dækker 1.238,02 km² og bebos af 80.193 (2005).

Kommuner i Mexico
Caithness

Caithness er et område på det skotske fastlands nordøstlige spids. Arealet er på 1.844 km².

Byer 
Hovedbyen, der hedder Wick, ligger på østkysten. Den største by Thurso, ligger på nordkysten.

Statsholderskab og kommunedel 
Caithness var et grevskab frem til 1975, da det blev et statholderskab og distrikt i regionen Highland.

I blev 1996 distriktet omdannet til et committee area (dvs. en kommunedel) i Highland.

Forbindelse til Norge 
Frem til 1266 hørte Caithness under jarlen af Orkneyøerne, der var lensmand under den norske krone.

Skotlands geografi
Lokaliteter
Endeløst svømmebassin

Endeløst svømmebassin () er et svømmebassin, som skaber en visuel effekt af at vandet fortsætter mod horisonten.

Svømmebassiner
Luftfartsministeriet (Storbritannien)

Luftfartsministeriet (engelsk: Air Ministry) var et britisk ministerium, der blev oprettet i 1919 og nedlagt i 1964. Ministeriet administrerede Royal Air Force og havde dermed ansvaret for luftforsvaret af Storbritannien.

Forgængere 
I februar 1916 blev der oprettet et værnsfælles udvalg for luftkrig (the Joint War Air Committee). I maj samme år kom der en luftbestyrelse (the Air Board).
I november 1917 blev der nedsat et luftråd (the Air Council).

Ministre 
Luftfartsministeriet blev oprettet den 10. januar 1919. Den første minister var Winston Churchill, der sad i embedet indtil 1921.

Samuel Hoare var minister i 1922 – januar 1924, november 1924 – 1929 og igen i april – maj 1940.

Harold Macmillan var minister i maj – juli 1945.

Philip J. Noel-Baker var minister i 1946 – 1947. Han deltog i Sommer-OL 1912 og Sommer-OL 1924. Han vandt sølv ved Sommer-OL 1920. Han fik Nobels fredspris i 1959.

Efterfølger 
Den 1. april 1964 blev de tre militære ministerier (Marineministeriet (Admiralty), Krigsministeriet (War Office) og Luftfartsministeriet (Air Ministry)) slået samme til ét fælles forsvarsministerium.

Etableret i 1919
Ophørt i 1964 
Storbritannien
Storbritanniens militær
Ministerielle departementer i Storbritannien
Royal Air Force
Luftkrig
The Legend of Bagger Vance (film)

The Legend of Bagger Vance er en filmatisering af bogen med samme navn, filmen omhandler Bagger Vance (Will Smith), som er en dygtig og mystisk golfcaddie. Den dygtige caddie hjælper den unge mand, Rannulph Junuh (Matt Damon), med sit golfspil til en stor tunering.

skuespillere 

Will Smith som Bagger Vance 
Matt Damon som Rannulph Junuh

Eksterne Henvisninger 

Dramafilm fra USA
Film baseret på bøger
Amerikanske film fra 2000
Film instrueret af Robert Redford
Altenholz

Altenholz er en landsby og kommune i det nordlige Tyskland, beliggende under Rendsborg-Egernførde kreds i Slesvig-Holsten. Byen ligger på halvøen Jernved i det sydøstlige Sydslesvig, nord for den tidligere Ejderkanal.

I Altenholz er der to grundskoler, en regionalskole (folkeskole) og et gymnsaium. I nabobyen Dänischenhagen er der også en dansk skole.

Kommunen består af Claustorp (tysk Klausdorf) i nord og Stift i syd. Dertil kommer godset Knop. Nabobyer er Dänischenhagen, Skilksø/Schilksee, Pris-Frederiksort/Pries-Friedrichsort, Holtenå/Holtenau og Felm. Kommunens våben henviser til de tidligere skovområder på halvøen Jernved. I dansk tid hørte landsbyen under Jernved godsdistrikt.

Eksterne henvisninger 

 Kommunens hjemmeside

Byer i Kreis Rendsborg-Egernførde
Byer i Slesvig-Holsten
The 1975

The 1975 er et britisk band som blev dannet i Manchester. Bandets primære genre er alternativ rock, og bandet er i Danmark mest kendt for nummeret Chocolate.

Bandet består af fire medlemmer: Matthew Healy (vokalist, guitarist), Adam Hann (guitarist), George Daniel (trommeslager, anden vokalist), og Ross MacDonald (bassist).

1975, The
Universidade Federal do Recôncavo da Bahia

Universidade Federal do Recôncavo da Bahia er et universitet beliggende i delstaten Bahia, Brasilien.

Det blev etableret i 2006 og har cirka 8514 studerende.

Referencer

Se også 
 Bahia
 Brasilien

Universiteter i Brasilien
Bahia
Hundested Skanse

Hundested Skanse opførtes i 1809 i forbindelse med Englandskrigene 1807-1814. Sammen med Skansehage i Rørvig skulle anlægget beskytte indsejlingen til Isefjorden. Anlægget ligger i Hundested i Halsnæs Kommune og er både fredet som fortidsminde og underlagt en naturfredning for at sikre almenheden adgang til terrænet..

Skansen havde i 1809 otte kanoner og to morterer. I dag står kun fire kanoner tilbage, og dele af voldanlægget er styrtet i havet.

Skansen betjentes af Kystmilitsen. Disse var mænd, der ikke gjorde militærtjeneste, og de skulle kun afvise eller forsinke angreb, indtil regulære styrker kunne nå frem. Militsens bevæbning måtte de selv fremskaffe, og bestod derfor - ud over kanonerne - fx af høtyve og leer. Militsen trænede hver søndag efter gudstjeneste.

Skansen ligger i den nordlige udkant af Hundested. Ud mod havet ligger skansen på toppen af en høj skrænt, der er under stadig nedbrydning, og kystlinjen er i dag meget tæt på skansen.

Kilder og henvisninger

 Kurt Sørensen, Isefjordens Forsvar, 1984.
 Informationsplanche ved skansen.

Englandskrigene
Etableret i 1809
Fæstningsanlæg i Danmark
Fredede fortidsminder i Danmark
Skanse
Ib Nedermark Hansen

Ib Nedermark Hansen (6. maj 1916, Garnisons Sogn, København - 9. maj 1947, København) var medlem af terrorgruppen Petergruppen. Han blev efter krigen dødsdømt og henrettet for krigsforbrydelser. Hans dæknavn var "Jens Jensen".

Liv og karriere 
Ib Nedermark Hansen blev født i Knabrostræde 19 i København den 6. maj 1916 som søn af sergent Laurids Thorvald Hansen og hustru Agnes f. Nedermark. Forældrene blev viet i Kerteminde den 25. december 1907. Moderen var herfra.

Ib Nedermark Hansen var medlem af DNSAP fra 1936 til efteråret 1942. Han meldte sig i 1941 til Frikorps Danmark, blev i 1943 erklæret ukampdygtig og var siden instruktør ved Schalburgkorpset. Deltog sammen med Hermann Falke i nedskydningen af betjent Falkenaa ud for Randbølvej 8 i Vanløse januar 1944. Han deltog den 20. maj 1944 i nedskydningen af slagtermester Poul Søndergaard i dennes forretning i København. Drabet var hævn for en af modstandbevægelsens likvideringer. Den 8. oktober 1944 anbringer han sammen med et andet gruppemedlem Henning Brøndum to bomber i toget Jyllandsekspressen, der holder i Hobro. Den ene bombe går af og dræber 10 og sårer mere end 25. I alt blev Nedermark Hansen anklaget for medvirken til 24 drab og 58 sprængninger, han blev dødsdømt og henrettet ved skydning den 9. maj 1947 i København.

Litteratur 
 Bøgh, Frank: Peter-gruppen: Tysk terror i Danmark, Hellerup: Forlaget Documentas 2004. 
 John T. Lauridsen (red.): Over stregen - under besættelse, Forlaget Gyldendal

Referencer 

Henrettede i Danmark i retsopgøret efter 2. verdenskrig
Personer henrettet ved skydning
Mordere fra Danmark
Danskere i 1900-tallet
Personer fra København
Danskere i tjeneste for Nazityskland
Henrettede personer fra Danmark